Soli Deo Gloria Rom 11:33-36

Kultuur historiese agtergrond om die reformasie te verstaan:

In die **tyd van Luther is die kerk as instituut verheerlik**.  
Die Pous en ‘n lang lys ander heiliges  
sowel as die kerk, hiërargiese sisteem moes eerbiedig word.

**Gelowiges was so besig met die “heiliges**” (Petrus, Maria ea)  
dat die rol van God nominaal was.

Die Pous en ander heiliges was op die voorgrond van verheerliking.

**Luther het** daarteen **in opstand gekom**.  
Soli Deo Gloria was die slotsom waartoe Hy gekom het.  
Soli Deo Gloria = Aan God alleen, al die eer!

**Soli Deo Gloria was vir hom die enigste reel** (gebod).  
Al die ander gebooie kon maar op die agtergrond skuif  
want hierdie één reël troef hul almal  
en laat hul in plek val.

Daar is **geen manier om by Soli Deo Gloria uit te kom**  
as dat jy Sola gratia, Sola fidei, Sola Christos en Sola Scriptura  
verstaan en begryp.

**In plaas van Soli Deo Gloria**, leef die wêreld daarbuite:  
Soli Meo Gloria!

My eie eer staan voorop.  
My eie eer word nagestreef

**Adam en Eva se voorbeeld word ywerig nageleef.**Ons sukkel met Soli Deo Gloria

Ons vier vanjaar 500 jaar van Reformasie.  
Terug na die Skrif  
Terug na God in Jesus Christus.

**Wat is die doel waarvoor God jou geskape het**? (Besprekings vraag)

**Die Wesminister kort-belydenis (1946**) begin met die vraag:

Q. What is the chief end of man?

A. Man’s chief end is to glorify God and to enjoy him for ever.

Daar kan nie ‘n hoër doel in die lewe wees nie.  
Enige ander lewensdoel sal te klein of bereikbaar wees.

**Waar kom die belydenis aan die doel?**

Paulus verduidelik aan die begin van die Romeine brief:

18Van sy hemelse woonplek af maak God sy straf bekend oor die mense wat god­de­loosheid en ongeregtigheid be­dryf en so die waarheid onderdruk. 19In hulle har­te het hulle immers ’n duidelike besef van God, want God het dit aan hul­le bekendge­maak. 20Want al is God onsigbaar, kan hul­le sy ewige krag en sy Goddelikheid reeds van die skepping van die wêreld af duidelik uit sy handewerk waarneem. Daarom kan hulle hulleself hoe­genaamd nie verontskuldig nie.

21Ja, hulle het ’n ware Godsbesef gehad, maar tog het hulle Hom **nie as God geëer** of aan Hom dankbaarheid betoon nie. (NLV)

**Jeremia leer,** die Here het die volk Israel gekies

“Hulle moes My volk wees, hulle moes lewe **tot my roem en eer** en ‘n sieraad vir My wees, maar hulle het nie geluister nie. (Jer 13:11)

**Groot Konings** het geval waar hul die eer wat God toekom vir hulself wou toe eien

Nebukadneser het die eer vir sy groot koninkryk aan homself toegedig.  
Die Here het hom soos ‘n dier laat gras vreet   
totdat hy sy fout erken en bely het:

*Ek, Nebukadnesar,* ***prys en eer en loof die Koning*** *van die hemel.  
Alles wat Hy doen, is reg, sy optrede is regverdig. Hy het die mag om hoogmoediges te verneder.*

**Koning Herodes het in dieselfde strik getrap**.  
Die mense van Tirus en Sidon het Herodes kwaad gemaak  
en op ‘n dag toe hy op die troon gaan sit om die saak aan te hoor,  
wou hom vlei en het uitgeskreeu:

*Dit is ‘n god wat praat, nie ‘n mens nie!*

Dan staan daar:

*Op daardie oomblik het ‘n engel van die Here hom getref,  
omdat hy* ***nie die eer aan God gegee het nie****.  
Hy is deur wurms verteer en het gesterwe* *(Handl 12:20-24)*

**Wanneer die eer wat God toekom nie aan Hom gaan nie,**steel jy die eer van God.

**Die probleem vandag is, die mens wil alles uitredeneer**  
en verstaan.  
En as hy dit nie kan doen nie, wil hy nie glo nie.

Feit is:

Die **mens kan nie God se wysheid**, sy werk ten volle wil begryp, verstaan, **uitredeneer nie.**

Dit is soos om die grote oseaan in ‘n teekoppie te probeer inpas.  
Dit is net totaal nie moontlik nie.

En **omdat mense met hierdie misterie sukkel**  
hou hulle hul koppie leeg.

Nee, man, **gooi jou koppie in die oseaan**   
en raak verlore in die diepte en omvang, die grootheid van God se majesteit!

Dat **sal jy saam met Paulus uitroep:**

*O diepte van die rykdom en wysheid en kennis van God!  
Hoe ondeurgrondelik is sy oordele, hoe onnaspeurlik sy weë!*

*“Wie ken die bedoeling van die Here?  
Wie gee Hom raad?*

*Wie bewys Hom ‘n guns, sodat Hy verplig is om iets terug te doen?”*

*Uit Hom en deur Hom en tot Hom is alle dinge.  
Aan Hom behoort die heerlikheid tot in ewigheid!  
Amen*

Die “O” is ‘n emosionele uitroep  
Dit gaan oor God.

Daar is **11 verwysings na God in die 4 verse.**

*O diepte van die rykdom en wysheid en kennis van God!  
Hoe ondeurgrondelik is sy oordele, hoe onnaspeurlik sy weë!*

Paulus probeer om met beperkte mense taal  
die onmeetlike dieptes van God beskryf.

Ps 92:6 leer:

*Groots is alles wat U doen, Here, ondergrondelik (baie diep) u gedagtes.*

Wetenskaplikes ontdek nog elke dag hoe dinge in die natuur in mekaar steek.  
Eintlik weet ons nog so min van die skepping.  
Daar is so baie en God het in sy wysheid dit alles gemaak.

**Paulus bid in Efesiërs dat gelowiges kan begryp**:

*Hoe wyd en ver en hoog en diep die liefde van Christus strek*

***Ps 103: Sover as die ooste verwyder*** *is van die weste, sover verwyder Hy ons oortredinge van ons.*

Die ooste en weste is twee punte wat nooit bymekaar sal uitkom nie.  
Besef jy hoe groot God se liefde vir jou, dat Hy jou sonde so ver verwyder?

God het volkome insig in alles…  
Dit is ‘n oorweldigende wete…

Die **mens weet op sy beste maar ‘n fraksie**, nie van alles nie,   
maar van dit wat God aan hom openbaar.

Ons **begrip is te klein, ons insig te beperk.**

Eugene Peterson vertaal Rom 11:33

*“Its way over our heads. We’ll never figure ite out.”*

“hoe onnaspeurlik is sy weë”

Paulus **gebruik hier die woord *anexichniastos* wat spoorsny aandui**.

God laat nie ‘n spoor agter dat ons sy pad kan volg nie.  
Ons kan nie sy denkproses of aksies wat Hy tot nou toe   
laat plaasvind volg nie.

Hierdie dinge laat Paulus in verwondering.

**Hy vra 3 retoriese vrae:**

1. **Wie ken die bedoeling** van die Here? (34)
2. Wie gee Hom raad?
3. Wie bewys Hom ‘n guns dat Hy verplig is om iets terug te doen?

Die antwoorde is voor die handliggend:  
**Niemand nie!**

1. Niemand kan God se bedoeling peil of uitpluis nie.
2. Niemand gee Hom raad nie. Ja, dikwels wil ons hom in ons gebede voorskryf wat Hy ons moet antwoord. Maar raad kan ons hom nie gee nie. Hy is alwetend! Ons bid juis insig en wysheid van Hom af.
3. Niemand is in staat om God enige guns te bewys dat God hom iets skuld. Ons leef dikwels asof God ons dit of dat skuld.

God het nog nooit onder enige verpligting teenoor iemand gestaan nie.  
Hy is besitter van alles.  
Alles wat ons het kom van Hom af.

**Ons is in die skuld by Hom…**Tog het Hy ons so lief dat Hy sy Seun Jesus Christus in ons plek laat sterf het.

**Nadat Paulus hierdie dinge oordink** het kan hy nie ander as  
om in **aanbidding uit te roep.**

*Uit Hom en deur Hom en tot Hom is alle dinge.  
Aan Hom behoort die heerlikheid tot in ewigheid!  
Amen*

**God is die bron van alle dinge**.  
Hy is die Alfa en die Omega

God het alles  
Hy gee alles  
Hy kan niks ontvang wat Hy nie eers gegee het nie.

**Joh 1:1-3 herinner** ons hieraan:

*In die begin was die Woord daar, en die Woord was by God en die Woord was self God. Hy was reeds in die begin by God. Alles het deur Hom tot stand gekom; ja, nie ‘n enkele ding wat bestaan, het sonder Hom tot stand gekom nie.*

**Hy onderhou alles en almal.**  
Dink maar aan die wetmatighede, wentelbane, seisoene…  
Hy laat die sterre flikker

Nader, **dink aan jouself:**   
 Hy het jou geboorte en sterfdag bepaal.

**Hy is die motief vir alles** “tot Hom is alle dinge”

**Hy is die rede hoekom jy en alle ander mense bestaan.**

**Hy is God en nie jy nie.**

Ons **dink so maklik Hy is daar om ons te versorg**.  
Fout!  
Ons is daar om tot sy eer te leef!

Daar is twee dele van God se eer wat ons moet onderskei

1. **Intrinsieke eer** – die eer wat Hy as God besit. Niks en niemand kan dit van Hom wegneem nie. Hy is die Almagtige, die Gansandere, gevul met eer, roem en glorie. Met alle respek gesê: Dit is deel van sy natuur as God. (as voorbeeld – Jesus op berg van verheerliking (Mat 17:2).
2. **Eer van buite** – Dit is die eer wat mense, engele, die skepping aan God gee. Dit maak nie God se intrinsieke eer meer of minder nie. Dit gee iets van die eer wat Hom toekom.
   1. 1 Kron 16:23-25 *Sing tot eer van die Here, almal op die aarde! Verkondig elke dag sy reddingsdade! Vertel die nasies van sy mag, al die volke van sy magtige dade. Die Here is groot, al die lof kom Hom toe, ontsagwekkend is Hy bo alle gode”*

**Hier is dit waar ek en jy ter sprake is**.

Jou hele lewe; jou denke, jou optrede,   
jou verhoudings, jou hele jy – moet God eer en verheerlik.

Slot

**Eendag wanneer die Here ons vir die Bruilofsmaal kom haal**,   
sal jy saam met die 24 ouderlinge om die troonsaal van God kniel  
en Hom wat op die troon sit aanbid.

*Here, ons God, U is waardig om die heerlikheid en die eer en die mag te ontvang… (Op 4:10-11)*

**Moenie wag tot dan nie**,   
Eer, loof en prys die Here, elke dag van jou lewe

Amen

Bronnelys   
Bybelvertalings: (verskeie)  
Voelvry reeks re Reformasie  
Verskeie kommentare